Ayge nikwe ig Pilatus iwapkise Kiyavwiye Jesus.
Ig biwhkiswig akak tigay gitkis gisuwtatavu.
Avim ini gisuwtatavu awna:
— Uyay arehwa gikak.
Uyay kawihkis gikawihni givitit kewa ukivarawiybe ku samah ig kawih dagam wagageboye akak gisuwvren karukri wahano.
Ayteke nikwe igkis imeve puduku,
igkis kehe gisuwvren nikak.
Igkis kawihkiswin gitewharit.
Pisenwa nikwe igkis kadagmanevgi akak pahak dagam wagageboye.
Ayteke igkis mahivwihpig.
Igkis awna git:
— Aa,
kiyavwiyad,
kibeyne pis ay kuri.
Pis judeyenevwi gikivarakis.
Akak ini igkis biwhbokevgi.
Pisenwa nikwe ig Pilatus pese givetunatkis neras hiyeg akiw.
Ig awna gitkis:
— Ivegnay ayta.
Kuri nah waxwasig ayta yivetunat adahan yis hiyakni ku nah ka uti ariknawnema gikehni mbay.
Ka kis adahan nah umahkisgi.
Ig Kiyavwiye Jesus pese atere.
Gisuwvren puduku ay gitewha.
Ig kadagmanvit akak gidagmanvit wagageboye.
Ayteke nikwe ig Pilatus awna gitkis hiyeg:
— Ivegnay gimkat ner awayg.
Akayih.
Ikeyvi kuri yis hiyapkis mbeyne git.
Igkisme muwveg kiyatyevwi gikakkis gisandagmavukis igkis hiyapni hene,
igkis kaytwa giwn:
— Uya daddahkiswinig udahan!
Uya daddahkiswinig!
Igme Pilatus kaytwa giwnkis:
— Yiswa iwavgi.
Yiswa daddahgi.
Mmanawa nah ka uti ariknawnema gikehni mbay.
Igkisme judeyenevwi giwewkistenkis kaytwa giwn:
— Usuh judeyenevwi kadahan ukumadukan.
Inakni ukumadukan awna ku amawka ig umehpika avatra ku samah ig ikawvari ku ignewa Uhokri gikamkayh.
Igme Pilatus timapni hene ku ig ikewne Kiyavwiye Uhokri gikamkayh,
ig avisasew ka aynsima akiw.
Ayteke nikwe ig pareke givinekut akiw.
Ig iwapkise Kiyavwiye Jesus atere.
Ayteke ig awna git:
— Pariyenekap?
Igme Kiyavwiye Jesus ka kaytwa giwn.
Ig Pilatus hiyapni hene,
ig awna git:
— Mmahki pis ka kaytwa nuwnuh?
Ka ba pis hiyapknima ku nah kadahan nudatni adahan isahkispi,
nah hawata kadahan nudatni adahan daddahkispi?
Igme Kiyavwiye Jesus awna git:
— Kiyavwiye,
igwa Kiyavwiye Uhokri inurikyene iki pit ini pidatni adahan pis nudaddahkisepten.
Igme ner ku pariye nudaddahkiswitni pit,
igi gitaraksan ka aynsima mbayte ariw pitaraksan,
mmanawa giwnteknewa ig daddahkiswen.
Ayteke ariwntak inakni giwn,
ig Pilatus muwaka isahkisgi.
Heneme neras judeyenevwi giwewkistenkis ka isaksig.
Ku aysaw ig diyuhe givetunatkis igkis kabimanave git.
Igkis awna:
— Ku pis isahkiswig,
nikwe in arakak ku pis ka batek gikak ukivarawiy kiyavwiye Sezar,
ku pariye kumadukene madikte hiyeg amadga wayk.
Mmanawa ku pahavwi ikaw hiyeg gikivarakis,
amun ini nikwe ig suguhne kiyavwiye Sezar.
Ku pis isaksa Jesus ikaw hiyeg gikivarakis,
nikwe kiyavwiye Sezar dagawne pitnek.
Ig pisenwa pikaknek.
Ig Pilatus timapni hene ig ka hiyak ku pariye ig keh akiw.
Ayteke nikwe ig pese amadgat ini iwetrit kewye “Tipahaki”.
Inakni giwnavrikkis judeyenevwi kewye “Gabbata”.
Ig batahkiswe atere amadgat gevwi adahan ku kiney ig hiyekne gikakkis hiyeg.
Ayteke igkis suwtat waxwe Kiyavwiye Jesus atere kaba puwip kamuw,
abetnewa ahawkanavrik adahan puwiknebdi kaniyka adahan umahka adahan katiwnihpiye hiyeg gitaraksankis.
Ayteke nikwe ig awna gitkis neras muwveg kiyatyevwi.
Ig awna:
— Nobaki kuri yikivara!
Igkisme timapni hene,
igkis kabiman git:
— Ka ba isahkisgi!
Daddahkiswinig!
Igme Pilatus awna gitkis:
— Mmah yis muwaka nah daddahkis yikivara?
Igkisme muwveg kiyatyevwi kaytwa giwn:
— Ignewa kiyavwiye Sezar ignewa ukivara.
Ig timapni hene,
ayge nikwe ig matiwniswe.
Ig ikevgi giwakuritkis gisuwtatavu adahan igkisme gideddehpitni.
Ayteke nikwe igkis iwevgi igkis hiyuhkise giyakni git.